Pernille Vigsø Bagge (SF), 2008-01-25:
Nu havde vi så her i Folketinget lige en fuldstændig fantastisk chance for med det her forslag at gøre noget for familierne, for fædrene, for mødrene, for børnene, for arbejdsmarkedet og for ligestillingen her i Danmark.
Det er nemlig sådan, at vi her i Danmark halter rigtig mærkbart efter med ligestilling, hvis vi sammenligner os med de andre nordiske lande, hvor man for længst har regnet ud, hvordan man skal øge ligestillingen i hjemmene ved at øremærke en del af barslen til fædrene - men det gælder så sandelig også på arbejdsmarkedet og i andre henseender.
Man har oven i købet fundet ud af, at det gavner familierne, at far tager lang barsel, for der er færre skilsmisser i de familier, hvor faren tager en lang barsel.
Vi har en regering her i landet, som har det med at lave pjecer og kampagner uden nogen større effekt, men som pure nægter at tage lovgivningsmæssige initiativer for at ændre forholdene.
Det er jo også derfor, vi fremsætter det her forslag; det er jo, fordi vi ved, at der er et stort behov for at gøre noget for ligestillingen.
Der er behov for, at vi tager politisk handling, når nu kulturer og strukturer og traditioner og vaner hindrer ligestillingen i samfundet.
Med det her forslag giver vi fædrene en chance for at komme på banen i forhold til deres børn, i forhold til familierne.
Og som det allerede er nævnt af flere ordførere, er det sådan i de andre nordiske lande, at man oven i købet ønsker at øremærke endnu mere i forhold til fædrene.
Derfor synes jeg også, det er så beskæmmende at høre regeringspartiernes og Dansk Folkepartis indvendinger imod forslaget.
Der er mærkelige argumenter om tvang og trusler; der er mærkelige argumenter om, at mor skal have mulighed for 12 måneders barsel, men det skal far ikke; og der bliver sagt, at det er et spørgsmål om, at vi vil øve vold mod familierne osv. osv. Jeg synes, det er skammeligt, at man ikke har modet til at gøre noget i Danmark.
Jeg synes, det er skammeligt, at vi gang på gang skal rykke ned ad rangstigen i forhold til de andre nordiske lande, når det drejer sig om ligestilling.
Jeg kan give et godt eksempel.
I finanssektoren har man faktisk som mand 12 ugers barselorlov med fuld løn, og alligevel er det de færreste mænd i finanssektoren, der tager den fulde barsel.
Jamen hvorfor?
De får fuld løn, de kan gå hjem og være sammen med deres barn i 12 uger med fuld løn, og alligevel gør de det ikke.
Jamen det er da, fordi der på arbejdspladserne er nogle voldsomme barrierer i forhold til det her.
Det er, fordi folk bliver chikaneret, mobbet og generet.
Vi er da nødt til fra politisk hold at tage det her alvorligt.
Så synes jeg i øvrigt også lige, at jeg vil påpege her til sidst, at det er direkte forkert, når ministeren siger, at han har taget initiativ til at afdække forskellene mellem mandlige og kvindelige lønmodtageres lønninger på arbejdsmarkedet.
Det lovforslag, ministeren har lavet om kønsopdelte lønstatistikker, er jo en meget kraftig forringelse af det, den daværende regering under socialdemokratisk ledelse lavede om kønsopdelte lønstatistikker.
Så det synes jeg er en rettelse, vi lige er nødt til at tage her fra talerstolen.
Tak for en rigtig, rigtig god og fin debat, som jeg er sikker på har skabt mulighed for, at vi kan kæmpe videre, for det vil vi gøre.
Til allersidst vil jeg sige, at jeg synes, det er rigtig, rigtig dejligt, at både den socialdemokratiske ordfører og ordføreren for Enhedslisten påpeger muligheden for barsel for medforældre, og det synes jeg bestemt også vi skal se på samlet i oppositionen.